記十五日夜星犯月
作者：李曾伯
朝代：宋

paragraphs: 兩月之間星入斗，疇昔之夜星入月。
入斗前史驗虜走，入月韓詩應虜滅。
昭然垂象不輕示，適驗天心厭胡羯。
此胡蠶食諸戎盡，雲擾中原野流血。
去年突然渡江左，幾欲長驅控京闕。
使其得氣不擊敗，延及生靈禍何烈。
衣冠正統幸陰佑，依然天塹限南北。
乃知碩果弗盡剝，東南生意不終絕。
吾皇修德務飭己，悔悟一念足對越。
正當歲星在吳分，不待一言退熒惑。
胡運百載天將亡，兩星炯炯豈虛設。
自今有道守四夷，海寓一家混吳越。
病夫得復見太平，願以餘年老農業。